Høyreekstreme med markering i Kristiansand
– Demonstrasjonen er nå avsluttet. Det har vært noen småtumulter i forbindelse med at noen ikke likte dette, men det beskriver vi som småknuffing. Politiet grep ikke inn, sier operasjonsleder Ole Bjørn Kleivane. Det var ventet at Den Nordiske mostandsbevegelsen skulle demonstrere et sted i Østfold i dag. Resultatet ble en markering i Kristiansand. Fungerende stabssjef Bård Austad i Agder politidistrikt opplyste til VG tidligere i dag at det pågikk en markering i Markens gate i Kristiansand, med medlemmer fra Den Nordiske motstandsbevegelsen. – Det er ikke mye som skjer annet enn at det er en makering fra noen i det høyreekstreme miljøet. Vi anslår at det er rundt 30-40 personer som går med noen flagg og deler ut flyers. Men alt er stille og rolig og vi har ikke funnet det nødvendig å gripe inn på noen måte, sier Austad. – Det har nok en sammenheng med det som var tillyst i Østfold, sa han. Les mer: VG har i ett år vært på innsiden av den største og mest militante høyreekstreme organisasjonen i Norden.Politiet i Østfold pågrep i går kveld til sammen 14 personer de mistenker er høyreekstreme, og som de anser hadde som mål å delta i demonstrasjoner i Østfold lørdag. De første pågripelsene skjedde i 22.30-tiden fredag kveld da fire unge, svenske menn ble stoppet på grensen ved Ørje, skriver Dagbladet. Ikke lenge etterpå ble to svenske menn pågrepet på Svinesund, opplyste operasjonsleder Jon Erik Nygård i Øst politidistrikt til NTB natt til lørdag. Men det skulle bli flere pågripelser utover natten. – Vi har pågrepet 14 menn på svenskegrensa i løpet av kvelden og natten i forbindelse med mulige demonstrasjoner. De blir avhørt i løpet av dagen, opplyser operasjonsleder Lars Stenerød i Øst politidistrikt lørdag formiddag.Operasjonselder Lars Stenerød i Østfold politidistrikt forteller til VG at de pågrepne er i avhør utover dagen. Politiet gjorde beslag i form av pepperspray, ifølge en melding på Twitter. To personer ble bortvist fra Fredrikstad. – Har noen av de pågrepne fortalt hvor de ønsker å demonstrere? – Det ønsker jeg ikke kommentere. Vi har økt beredskap. Stenerød sier til NRK at alle mennene tilhører høyreekstreme miljøer. – Det er kjente medlemmer fra Den nordiske motstandsbevegelsen (DNM) fra Sverige. Det er ikke foretatt noe beslag av våpen, men vi har gjort andre beslag av ting som kan brukes i forbindelse med en demonstrasjon, sier Stenerød. Politiadvokat Morten Lundén opplyste natt til lørdag at mennene var pågrepet med grunnlag i utlendingslovens paragraf 106. – Man vurderer å bortvise dem eller utvise dem fra riket fordi de kan utgjøre en fare for sikkerheten. Hele artikkelserien: Det hvite raseriet (VG+)Politiet i Østfold har holdt høy beredskap i helgen, fordi de forventet høyreekstreme markeringer på olsok, lørdag 29. juli, som er en merkedag for norske nasjonalister. Den nynazistiske gruppen DNM planla opprinnelig en markering i Fredrikstad 29. juli, men fikk tidlig i juni beskjed om at politiet satte ned foten. Flere andre grupperinger har søkt om demonstrasjonstillatelser. Ifølge TV 2 er det ikke sikkert om det vil finne sted noen demonstrasjoner i Østfold. Politiet er uansett forberedt på det som eventuelt måtte komme. – Partene her er i utgangspunktet ikke voldelige, det er først når de ser hverandre at det er fare for vold. Det er derfor det vi har planlagt for, sier Jan Erik Haugland, fungerende stabssjef i Øst politidistrikt. – Uavhengig av hvem det er, så har vi god erfaring med dialog. Dialogen blir som regel respektert. Til sjuende og sist kan det være politiet må sette makt bak kravene, sier Haugland.
Høyreekstreme aktivister demonstrerte i gågaten i Kristiansand. Det ble bare litt «småknuffing», rapporterer politiet.